### 13.    Drøftelse af Regulativ for benyttelse af offentlige vejarealer i Kalundborg bymidte

**Åbent**

Sagsnr.: 326-2017-29407       J.nr.: 05.14.00           Dokumentnr.:
326-2017-207076

**Sagstype**

Drøftelse.

**Resume og sagens baggrund**

Den 27. oktober 2010 vedtog Kommunalbestyrelsen det
nuværende regulativ for benyttelse af offentlige vejarealer i Kalundborg
bymidte, og herunder principper for betaling af brugerafgifter for leje af
vejareal. I forbindelse med budgettet for 2017 blev det vedtaget at stoppe
opkrævningen af brugerafgifter for leje af vejareal, og på mødet den 26. april
2017 besluttede Kommunalbestyrelsen at igangsætte en revision af
"gaderegulativet" i 2018. På baggrund af dette og som grundlag for
det videre arbejde ønskes allerede nu en evaluering af de nuværende bestemmelser
i regulativet.

**Indstillinger**

Chefen for Vej, Ejendom og Affald indstiller,

1. at udvalget
drøfter det nuværende regulativ for benyttelse af offentlige vejarealer i Kalundborg
bymidte med henblik på at give retning for et revideret regulativ,

2. at
Handelsstandsforeningen og Handicaprådet involveres i en tilbagemelding vedrørende
de nuværende retningslinier.

**Behandling**

Teknik- og Miljøudvalget.

**Sagsfremstilling**

Den 27. oktober 2010 vedtog Kommunalbestyrelsen det
nuværende regulativ for benyttelse af offentlige vejarealer i Kalundborg
bymidte (også i daglig tale kaldet "Gaderegulativet").

Gaderegulativet udstikker blandt andet retningslinier for
gadernes opdeling og benyttelse, bestemmelser for vareudstilling, skilte,
stadepladser, udeservering, udendørsarrangementer med videre og bestemmelser om
betaling af brugerafgift for leje af gadeareal.

I forbindelse med budgettet for 2017 blev det vedtaget at
stoppe opkrævningen af brugerafgifter for leje af vejareal
("gadeserveringsgebyret"), og da dette blev formelt vedtaget på mødet
den 26. april 2017, besluttede Kommunalbestyrelsen samtidigt at igangsætte en
revision af "gaderegulativet" i 2018.

På baggrund af dette og som grundlag for det videre arbejde
ønskes en evaluering af de nuværende bestemmelser i regulativet, og det
foreslås at udvalget særligt drøfter de bestemmelser, der er fastlagt for
benyttelsen af vejarealerne. Det foreslås endvidere, at Handelsstandsforeningen
anmodes om at give en tilbagemelding omkring oplevelsen af gaderegulativet i dagligdagen.

Regulativet skal som minimum konsekvensrettes på baggrund af
beslutningen om ikke længere at opkræve en brugerafgift for leje af vejareal.
Herudover skal regulativet tilrettes, så det er i overensstemmelse med blandt
andet "Regulativ for vintervedligeholdelse og renholdelse i Kalundborg
Kommune", hvilket kan gøres via en henvisning.

Et generelt princip i regulativet er, at der skal søges
tilladelse til at benytte de offentlige vejarealer uanset typen af benyttelse.
Kommunens administration varetager de administrative forhold i relation til
brugen af de offentlige vejarealer og skal føre tilsyn med overholdelsen af
"Gaderegulativet". Midt- og Vestsjællands Politi varetager de færdselsmæssige
spørgsmål.

Det skal endvidere bemærkes, at retningslinierne for
gadernes opdeling og benyttelse som udgangspunkt er koordineret med den fysiske
indretning af gaderummene.

På baggrund af udvalgets, Randi Møller og
Handicaprådets bemærkninger udarbejdes et udkast til nyt regulativ, som
forelægges for Teknik- og Miljøudvalget til fornyet drøftelse inden eventuel
høringsproces og endelig vedtagelse medio 2018.

**Økonomiske konsekvenser**

Ingen økonomiske konsekvenser.

**Bilag**

|  |  |
| --- | --- |
| Bilag 1 - Regulativ for benyttelse af offentlige vejarealer i Kalundborg bymidte | 326-2017-227271 |